### Beslutningstema

Der skal træffes beslutning om godkendelse af anskaffelsessummen før byggeriet påbegyndes på grundlag af fremsendt skema B ansøgning.

### Historik

Kommunalbestyrelsen besluttede på sit møde den 28. november 2024 at godkende skema A til opførelse af 25 almene familieboliger og fælleshus beliggende på [adresse] i [adresse].

De almene familieboliger opføres som individuelle bofællesskaber med særskilt godkendt udlejningsaftale, og betegnes som "Seniorbofællesskabet i [adresse]".

I projektet indgår 3 matrikler beliggende på [adresse] i [adresse].

### Sagsfremstilling

Kuben Management har på vegne af bygherre BoligSyd fremsendt skema B ansøgning om godkendelse af anskaffelsessummen før byggeriet påbegyndes.

Anskaffelsessummen ligger indenfor det bindende maksimumbeløb og finansieres således:

Kreditforeningslån (88 %) 50,186 mio. kr. Kommunal grundkapitallån (10 %) 5,7 mio. kr. Beboerindskud (2 %) 1,1 mio. kr. I alt 57,030 mio. kr.

Kommunen har påtaget sig en kommunal garanti for kreditforeningslånet. Den kommunale garanti er fortsat ikke opgjort beløbsmæssigt. Opgørelse vil først foreligge, når ejendommen er opført og værdiansat af kreditforeningen.

Den foreløbige leje er beregnet til 1.031 kr. pr. m2, svarende til en forventet månedlig husleje på mellem kr. 7.005 - 8.656 pr. bolig. Den leje, som godkendes, opkræves når byggeriet udlejes efter færdiggørelsen og indtil byggeregnskabet (skema C) er godkendt.

Projektbeskrivelse som oplyst ved skema A er stadig gældende. Dog er der foretaget mindre ændring af situationsplan. Projektet holdes indenfor den godkendte lokalplan.

Ansøgning om byggetilladelse fremsendes og behandles særskilt når udstykningssagen er påbegyndt og skematisk redegørelse foreligger.

Tilsynet for det støttede byggeri har, i overensstemmelse med Kommunalbestyrelsens bemyndigelse, været i dialog med tilsagnsmodtageren og dennes bygherrerådgiver, Kuben Management, om godkendelse af konkret begrundede fravigelser fra AB 18, ABT 18 og ABR 18. Tilsynet har i den forbindelse lagt de mellem Dansk Byggeri og BL aftalte standardfravigelser til grund for den konkrete godkendelse af fravigelser og tilføjelser.

Derudover har tilsynet påset, at aftalematerialet overholder kravene i lovgivning og regler, som tilsynet skal påse overholdelse af. Kuben Management har overfor tilsynet oplyst, at tilsynets bemærkninger er indarbejdet i det indgåede aftalesæt med totalentreprenøren.

De af tilsynet konstaterede opmærksomhedspunkter er undervejs i processen blevet håndteret og løst gennem løbende vejledning fra tilsynet med det støttede byggeri og tilsynets advokat, således at skema B på det foreliggende grundlag vurderes klar til politisk behandling.

### Økonomi

Der henvises til bilag anskaffelsessum og finansiering.

Kreditforeningslån, som optages af almene boligorganisationer, påvirker ikke den kommunale låneramme. Som følge heraf vil kommunens garantistillelse overfor en del af lånet ikke have nogen indflydelse på kommunens generelle låneadgang.

### Lovgrundlag

Støttebekendtgørelsen, lov om almene boliger og driftsbekendtgørelsen.

### Indstilling Fagchefen for Politik og Strategi indstiller,

at Skema B til opførelse af 25 almene familieboliger og fælleshus med en samlet anskaffelsessum på 57,030 mio. kr. godkendes,

at den foreløbige beregnede husleje på 1.031 kr. pr. m2 godkendes,

at Tønder Kommune yder grundkapitallån 5,703 mio. kr., svarende til 10 % af anskaffelsessummen og som finansieres af kommunekassen,

at forvaltningen bemyndiges til at godkende skema C indenfor rammerne af skema B, og

at indstillingen videresendes til Kommunalbestyrelsen.

**Økonomiudvalgets beslutning den 19. juni 2025, pkt. 9:**

Indstillingen anbefales.

### Beslutning

Indstillingen godkendt.

Erna Nielsen (løsgænger) deltog ikke i behandlingen af punktet.